
KAPITTEL ÉN

DEN ANDRE MINISTEREN


Det nærmet seg midnatt, og den britiske statsministeren satt alene på kontoret og leste i et langt notat, som skled rett gjennom hjernen uten å etterlate seg spor av mening. Han ventet på en telefon fra presidenten i et land langt borte, og når hodet var opptatt med å lure på når den sulliken egentlig hadde tenkt å ringe, og samtidig prøvde å skyve unna ubehagelige minner fra en spesielt lang, slitsom og krevende uke, var det ikke mye plass igjen til andre ting. Jo mer han prøvde å konsentrere seg om bokstavene på arket foran seg, jo klarere så han for seg det skadefro fjeset til en politisk motstander. Akkurat denne motstanderen hadde vært på TV senest i dag, og da hadde han ikke bare regnet opp alle den siste ukas katastrofer (som om noen hadde behøvd å bli minnet på dem), men attpå til gnålt og gnålt på hvordan samtlige skyldtes feil fra den sittende regjering.

Statsministeren kjente pulsen stige bare ved tanken på disse beskyldningene, for de var virkelig både urimelige og usanne. Hvordan i huleste mente de regjeringen skulle ha hindret at den brua raste sammen? Det var skammelig å påstå at det ikke ble bevilget nok penger til bruer. Denne var ikke engang ti år gammel, og selv ikke de fremste eksperter kunne forklare hvorfor den hadde brukket tvert i to så brått at et titalls biler hadde styrtet i elvedypet under. Og hvordan kunne de våge å hevde at to spesielt grufulle og grundig pressedekte mord skyldtes politimangel? Eller at regjeringen liksom skulle ha forutsett, uvisst hvordan, den totalt uventede orkanen i sørvest, som hadde gjort så stor skade på liv og eiendom? Og var det kanskje hans feil at en av statssekretærene, Herbert Fumlie, hadde valgt seg akkurat denne uka til å te seg så påfallende at han fra nå av kom til å tilbringe langt mer tid med familien?

«En dyster atmosfære har lagt seg over landet,» hadde motstanderen avsluttet, med et glis det var så vidt han greide å skjule.

Dessverre hadde han aldeles rett. Statsministeren merket det selv; folk virket faktisk dystrere enn vanlig. Selv været var nitrist – all denne kalde tåka midt i juli – det var ikke normalt, det var ikke riktig riktig …

Han bladde om til side to i notatet, så hvor mye det var igjen og oppga det som håpløst. Han stakk armene i været, strakte seg og kikket seg mismodig om i kontoret. Det var et staselig rom, med en fin marmorpeis og høye heisevinduer, som nå var lukket mot en luft som minnet mer om høst enn om sommer. Han skuttet seg, reiste seg og gikk bort og så ut på den tynne tåka som presset mot vindusglasset. Og det var mens han sto med ryggen mot rommet at han hørte et forsiktig kremt bak seg.

Statsministeren stivnet, nesetipp mot nesetipp med sitt eget skremte speilbilde i den mørke glassruta. Den kremtingen kjente han. Han hadde hørt den før. Han snudde seg – sakte – mot det tomme rommet.

«Hallo?» sa han og håpet han lød modigere enn han følte seg.

Et lite sekund bevilget han seg et fåfengt håp om at han ikke ville få svar. Men det fikk han – av en fyndig, kontant stemme som lød som om den leste opp en ferdigskrevet erklæring. Og stemmen kom, som statsministeren hadde visst siden det første kremtet, fra den lille, froskeaktige mannen iført lang, sølvgrå parykk, som var avbildet på et lite, skittent oljemaleri borterst i hjørnet.

«Til den gompiske statsminister. Presserende med hastemøte. Omgående svar utbes. Ærbødigst, Bloeuf.» Mannen på maleriet så spørrende på statsministeren.

«Øhm,» sa statsministeren, «altså … det passer nokså dårlig … jeg venter en telefon, nemlig … fra presiden–»

«Det kan ordnes,» sa portrettet straks. Statsministeren ble beklemt. Det var det han hadde vært redd for.

«Men jeg ville faktisk gjerne snakke med –»

«Vi skal sørge for at presidenten glemmer å ringe. Han ringer i morgen natt i stedet,» sa den lille mannen. «Herr Bloeuf venter svar omgående.»

«Jeg … men … ja vel,» sa statsministeren matt. «Så får jeg vel møte Bloeuf, da.»

Han skyndte seg tilbake til skrivebordet og rettet på slipset på veien. Han hadde så vidt rukket å sette seg og anlegge noe han håpet var et avslappet og uberørt uttrykk da det flammet opp, grønt og lysende, i den tomme peisen under marmorhylla. Så gjaldt det å unngå enhver trekning av forbauselse eller forskrekkelse da en fyldig herre kom til syne i flammene, hvirvlende som en snurrebass. Få sekunder senere hadde mannen tatt skrittet ut på det ganske fine, antikke golvteppet og børstet aske av ermene på sin lange, nålestripede kappe med den limegrønne bowlerhatten han hadde i hånden.

«Ah … statsminister,» sa Kornelius Bloeuf og kom mot ham med utstrakt hånd. «En fornøyelse å se Dem igjen.»

Statsministeren kunne ikke med hånden på hjertet gjengjelde komplimenten og sa derfor ingenting. Fornøyelse var det fjerneste han forbandt med at Bloeuf fra tid til annen dukket opp, for ikke bare var det nifst nok i seg selv, men oftest betydde det også at han straks ville få høre nyheter han helst ville vært foruten. Dessuten virket Bloeuf nå direkte herjet. Han var tynnere, gråere og mer skallet, og ansiktet så sammenbitt ut. Det uttrykket hadde statsministeren sett hos politikere før, og det var ikke noe godt tegn.

«Hva kan jeg stå til tjeneste med?» sa han og tok så vidt Bloeuf i hånden før han viste ham til den hardeste av stolene foran skrivebordet.

«Ikke lett å vite hvor man skal begynne,» mumlet Bloeuf mens han trakk fram stolen, satte seg og plasserte sin grønne bowlerhatt på knærne. «For en uke, for en uke …»

«Jaså, hatt en fæl en, De òg?» sa statsministeren stivt og håpet han dermed fikk antydet at han hadde mer enn nok å fordøye som det var, uten påfyll fra Bloeuf.

«Ja, selvfølgelig,» sa Bloeuf. Han gned seg trett i øynene og mønstret statsministeren dystert. «Jeg har jo hatt presis den samme uka som Dem, statsminister. Brockdale-brua … Mordene på Beining og Vals … for ikke å snakke om alt rabalderet bortover i sør …»

«De – æh, Deres – altså, noen av Deres folk, var de også, øh … innblandet i … de tingene der, altså?»

Bloeuf sendte statsministeren et nokså bistert blikk.

«Selvsagt var de det,» sa han. «De har da vel skjønt hva som foregår?»

«Ahm …» sa statsministeren nølende.

Det var akkurat den slags oppførsel som gjorde at han hadde fått Bloeufs visitter sånn i vrangstrupen. Han var da vitterlig statsminister og likte dårlig å måtte føle seg som en uvitende skolegutt. Men slik hadde det vært siden Bloeufs aller første besøk på hans aller første kveld som statsminister. Han husket det som om det var i går, og visste at det kom til å spøke for ham til hans dødsdag.

Der hadde han stått, i dette selvsamme kontoret, og nytt sin triumf etter alle årene med drømmer og planer, og så hadde han hørt et kremt bak seg, akkurat som i kveld, og snudd seg, og det stygge, lille portrettet hadde begynt å snakke og sagt at magiministeren var i anmarsj og ville hilse på ham.

Visst hadde han trodd at han bare hadde gått fra forstanden etter den lange valgkampen og alt stresset rundt valget, og visst skremte det vannet av ham å bli tilsnakket av et maleri, men det var ingenting mot hvordan det føltes da en person kom byksende ut av peisen hans, tok ham i hånden og presenterte seg som trollmann. Han lyttet målløst til Bloeufs elskverdige utlegning om at det over hele verden fortsatt fantes hekser og trollmenn som levde i hemmelighet, og til hans forsikringer om at dette var noe statsministeren overhodet ikke behøvde å bry seg om, ettersom Magidepartementet tok seg av hele hekserisamfunnet og passet på at den u-magiske befolkningen ikke fikk nyss om dem. Dette var, ifølge Bloeuf, en krevende oppgave som omfattet alt fra forskrifter for ansvarlig sopelimebruk til å holde dragepopulasjonen under kontroll. Statsministeren mintes at han akkurat da hadde klamret seg til skrivebordet, fortsatt like målløs, hvorpå Bloeuf hadde klappet ham faderlig på skulderen.

«Ingenting å bekymre seg for,» sa han, «antakelig ser De meg aldri mer. Jeg kommer bare til å bry Dem dersom det skulle skje noe virkelig alvorlig på vår kant, noe som sannsynligvis får innvirkning også på gompene – hrm, den u-magiske befolkningen, skulle jeg sagt. Ellers blir det å leve og la leve. Og la meg si De tar dette adskillig bedre enn Deres forgjenger. Han prøvde å kaste meg ut av vinduet, han trodde dette var noe lureri som opposisjonen hadde kokt i hop.»

Da fikk statsministeren omsider talens bruk igjen.

«Er det – er det ikke lureri, altså?»

Det hadde vært hans siste, desperate håp.

«Nei,» sa Bloeuf vennlig. «Nei, dessverre, det er nok ikke det. Se her.»

Og dermed hadde han forvandlet statsministerens tekopp til en ørkenrotte.

«Men,» sa statsministeren åndeløst og stirret på tekoppen sin, som gnagde på et hjørne av hans neste tale, «men hvorfor –hvorfor har ingen fortalt meg –?»

«Magiministeren røper seg utelukkende for den sittende statsministeren,» sa Bloeuf og stakk tryllestaven tilbake i innerlomma. «Vi mener det er best slik for å holde på hemmeligheten.»

«Men hvorfor har ingen tidligere statsminister advart meg?» brekte statsministeren.

Da lo faktisk Bloeuf.

«Kjære Dem, statsminister, kommer De til å fortelle det til noen?»

Han fortsatte å humre mens han kastet noe pulver på peisen, tok et skritt inn i de smaragdgrønne flammene og forsvant med et svusj. Og der sto statsministeren urørlig igjen, mens det demret for ham at han aldri, aldri noensinne, ville våge å nevne dette møtet til en levende sjel, for hvem i all verden ville tro ham?

Det hadde tatt en stund før sjokket fortok seg. En stund hadde han prøvd å overbevise seg selv om at Bloeuf virkelig var en hallusinasjon som skyldtes mangel på søvn under den utmattende valgkampen. I et forgjeves forsøk på å kvitte seg med alt som minnet om det ubehagelige møtet, hadde han forært ørkenrotta til en begeistret niese og gitt sin privatsekretær beskjed om å ta ned portrettet av den stygge, lille mannen som hadde annonsert at Bloeuf var i vente. Det gjorde ikke statsministeren mindre urolig at portrettet viste seg umulig å fjerne. Da flere snekkere, en byggmester eller to, en kunsthistoriker pluss finansministeren uten hell hadde prøvd å røske det ned fra veggen, hadde statsministeren oppgitt forsøket og nøyd seg med å håpe at spetaklet ville holde seg stumt og urørlig så lenge hans regjering ble sittende. Han kunne sverget på at han iblant hadde skimtet fra øyekroken at mannen på maleriet gjespet eller klødde seg på nesa – og et par ganger hadde han simpelthen spasert sin vei ut av bildet og etterlatt seg bare et mudderbrunt lerret. Etter hvert hadde han lært seg til å la være å se noe særlig på bildet, og til å si til seg selv at det bare var synet som spilte ham et puss hver gang det skjedde noe slikt.

Men så, tre år før, på en kveld omtrent som denne da statsministeren var alene på kontoret, hadde portrettet på ny annonsert at Bloeuf var i anmarsj, og umiddelbart etter kom han brasende ut av peisen, klissvåt og i noe nær panikk. Før statsministeren rakk å spørre hvorfor han sto der og dryppet ned hele axminsterteppet, hadde Bloeuf øst ut av seg en masse vrøvl om et fengsel statsministeren aldri hadde hørt om, en mann han kalte ’Seriøs’ Svart, noe som lød omtrent som Galtvort og en gutt som het Harry Potter, og statsministeren skjønte ikke et ord av det.

«… Jeg kommer nettopp fra Azkaban nå,» peste Bloeuf og tømte store mengder vann fra bowlerhatten over i lomma. «Midt uti Nordsjøen, hva, skrekkelig tur … Desperantene er aldeles på styr –,» han skuttet seg, «de har jo aldri hatt noen som har rømt før. Nå, men altså, statsminister, jeg måtte jo informere Dem. Svaart er en beryktet gompemorder, og det er ikke utenkelig at han akter å slutte seg til Han-De-vet … nå nei, det er klart, De vet jo ikke engang hvem Han-De-vet er!» Han mønstret statsministeren mismodig et øyeblikk, før han sa: «Ja ja, De får vel heller sette Dem. Sitt, sitt, det er best jeg gir Dem litt bakgrunn … Ta Dem en whisky …»

Statsministeren likte dårlig å få beskjed om å sitte ned på sitt eget kontor, for ikke å snakke om å bli budt på sin egen whisky, men sette seg gjorde han. Bloeuf trakk fram tryllestaven, tryllet fram av tomme lufta to store glass med gyllen væske, klasket ett av dem i hånden på statsministeren og fant seg en stol.

Og siden hadde han snakket i over en time. En gang var det et navn han ikke ville si høyt, men i stedet skrev ned på en pergamentbit, som han stakk i den av statsministerens hender som ikke var full av whisky. Da Bloeuf omsider reiste seg for å gå, reiste statsministeren seg også.

«Så De tror at …» han myste ned på lappen i venstre hånd, «denne fyrst Vol –»

«Han-hvis-navn-må-være-unevnt!» glefset Bloeuf.

«Beklager … De tror at Han-hvis-navn-må-være-unevnt fremdeles er i live, da?»

«Vel, det sier iallfall Humlesnurr,» sa Bloeuf og kneppet den nålestripede kappen under haka, «men vi har aldri funnet ham. Spør De meg, er han ufarlig så lenge han ikke finner støtte, så det er Svaart vi bør bekymre oss for. Så da sender De ut den kunngjøringen, da? Utmerket. Ja ja, statsminister, jeg håper vi ikke møtes igjen! God aften.»

Men de hadde møttes igjen. Mindre enn et år etter dukket en herjet Bloeuf opp av tomme lufta i regjeringens møterom for å informere statsministeren om at det hadde vært en antydning til vansker under Verdenscupen i rompegonk (sånn lød det i hvert fall), og at dette hadde «involvert» flere gomper, men statsministeren behøvde slett ikke bekymre seg; at Han-De-vets merke nå var blitt observert igjen, hadde ingenting å si, det var bare en enkeltstående hendelse, ifølge Bloeuf, og Kontoret for gompekontakt var allerede i full sving med alle nødvendige minnemodifiseringer.

«Å, det er sant, det glemte jeg nesten,» la Bloeuf til. «Vi importerer tre utenlandske drager og en sfinks til Tretrollmannsturneringen, ren rutine, men Avdelingen for oppsyn og kontroll med magiske vesener har opplyst meg om at det står i forskriftene at De skal informeres hvis vi bringer inn livsfarlige vesener i landet.»

«Jeg – hva beha – drager?» harket statsministeren.

«Tre stykker, ja,» sa Bloeuf. «Og en sfinks. Ja, adjø da.»

Mot all fornuft hadde statsministeren håpet at drager og sfinkser skulle bli det verste, men nei da. Ikke to år senere kom Bloeuf på ny farende ut av peisen, og nyheten denne gangen var at det hadde vært en masserømming fra Azkaban.

«En masserømming?» gjentok statsministeren hest.

«Ingen grunn til bekymring, ingen grunn til bekymring!» kauket Bloeuf og sto alt med den ene foten i flammene. «Vi får nok huket dem på null niks – syntes bare De skulle vite det!»

Og før statsministeren rakk å rope: «Hei, vent litt!» ble Bloeuf borte i en sky av grønne gnister.

Pressen og opposisjonen fikk si hva de ville, men statsministeren var faktisk ingen dum mann. Det hadde ikke unngått hans oppmerksomhet at tross Bloeufs forsikringer i det første møtet møttes de etter hvert nokså ofte, og heller ikke at Bloeuf virket mer oppkavet for hvert besøk. Enda så lite han likte å tenke på magiministeren (eller, som han alltid kalte ham inni seg, den andre ministeren), likte han enda mindre tanken på at neste gang han dukket opp, ble det med enda dårligere nyheter. Så synet av Bloeuf som nok en gang kom skrevende ut av peisen, forblåst, irritabel og strengt irettesettende for at statsministeren ikke allerede visste hvorfor han var kommet, var omtrent det verste som hadde skjedd til nå i en ytterst nedslående uke.

«Hvordan skulle jeg vite hva som foregår i – i, æh – hekseri-samfunnet?» glefset han. «Jeg har et land å styre og bekymringer nok akkurat nå uten –»

«De bekymringene gjelder like mye oss,» avbrøt Bloeuf. «Det var ikke materialtretthet som knekket Brockdale-brua. Det sørpå var faktisk ingen orkan. De mordene ble ikke begått av gomper. Og Herbert Fumlies familie ville vært tryggere uten ham. Vi er nå i ferd med å ordne en overflytting til St. Mungos hospital for magiske sykdommer og skader; han blir innlagt der i natt alt.»

«Hva er det De … jeg er redd jeg … Hvaffornoe!?» remjet statsministeren.

Bloeuf trakk pusten dypt og sa: «Statsminister, jeg beklager å måtte fortelle Dem at han er tilbake. Han-hvis-navn-må-være-unevnt er tilbake.»

«Tilbake? Når De sier ’tilbake’ … lever han? Jeg mener –»

Statsministeren famlet i hukommelsen etter detaljer fra den fryktelige samtalen tre år før, da Bloeuf hadde fortalt ham om trollmannen som var mer fryktet enn alle, trollmannen som hadde begått tusen avskyelige forbrytelser før han på uklart vis hadde forsvunnet femten år før.

«Han lever, ja,» sa Bloeuf. «Det vil si – hva vet jeg – kan en mann ingen kan drepe, kalles levende? Neimen om jeg skjønner meg på det, og Humlesnurr vil aldri forklare det skikkelig – men altså, han har en kropp og kan snakke og gå og drepe, så for meg kan vi godt si at han lever, ja.»

Statsministeren visste ikke hva han skulle si til dette, men en inngrodd vane med å ville virke velinformert om ethvert tema noen berørte, fikk ham til å famle etter alle brokker han kunne huske fra tidligere samtaler de hadde hatt.

«Er Seriøs Svart også sammen med – æh – Han-hvis-navn-må-være-unevnt?»

«Svart? Svart?» sa Bloeuf distré og dreide bowlerhatten fort mellom fingrene. «Å, De mener Sirius Svaart? Nei, ved Merlins skjegg, da. Svaart er død, han. Det viste seg at, æh … at vi tok feil av Svaart. Han var faktisk uskyldig allikevel. Ikke var han i ledtog med Han-hvis-navn-må-være-unevnt heller. Altså,» la han unnskyldende til, mens bowleren snurret fortere og fortere, «bevisene pekte jo klart … over femti øyenvitner, og … men altså, som jeg sier, han er død. Myrdet, for å være nøyaktig. I Magidepartementets egne lokaler. Det blir iverksatt en granskning, faktisk …»

Til sin forbløffelse merket statsministeren et blaff av medfølelse med Bloeuf, som riktignok nesten straks ble overstrålt av en glød av selvtilfredshet. Det fikk så være at han selv hadde enkelte mangler når det gjaldt å materialisere seg i peiser, men på den annen side hadde det aldri forekommet mord i noe departement han hadde ansvar for … hittil, da.

Mens statsministeren i smug banket i bordet, fortsatte Bloeuf: «Men Svaart er gammelt nytt nå. Saken er at vi er i krig, statsminister, og det gjelder å treffe tiltak.»

«I krig?» gjentok statsministeren nervøst. «Det må da være en overdrivelse?»

«Han-hvis-navn-må-være-unevnt har fått følge av de av sine støttespillere som rømte fra Azkaban i januar,» sa Bloeuf, som snakket fortere og fortere og nå snurret bowleren sin så raskt at den ble nærmest en limegrønn flekk. «Og siden de trådte åpent fram, har de herjet stygt. Brockdale-brua – det var han som gjorde det, statsminister, han truet med et massedrap på gomper om jeg ikke gikk av og overlot plassen min til ham og –»

«Du godeste, så det er Deres feil at de menneskene ble drept, og at jeg må svare på spørsmål om rust i bærekonstruksjoner og korrosjon i ekspansjonsbolter og jeg vet ikke hva!» sa statsministeren rasende.

«Min feil!» utbrøt Bloeuf og ble rød. «Mener De at De ville gitt etter for den slags utpressing?»

«Nja, nei, kanskje ikke,» sa statsministeren. Han reiste seg og gikk fram og tilbake på golvet. «Men jeg ville satt alt inn på å fakke utpresseren før han begikk noen slik ugjerning!»

«Tror De virkelig at jeg ikke gjorde alt som sto i min makt?» sa Bloeuf opphisset. «Samtlige av departementets svartspanere har prøvd – og prøver – å finne ham og fakke medløperne hans, men det er altså en av tidenes mektigste trollmenn vi snakker om, som har unngått pågripelse i nesten tre årtier!»

«Og nå vil De vel fortelle meg at det var han som sto bak den orkanen sørpå òg?» sa statsministeren, som ble hissigere for hvert skritt. Det var til å bli gal av, å få vite bakgrunnen for alle disse forferdelige katastrofene, og så ikke kunne fortelle det til velgerne! Det var nesten verre enn om det hadde vært regjeringens feil allikevel.

«Det var nok ingen orkan,» sa Bloeuf mismodig.

«Nei, unnskyld!» bjeffet statsministeren, som nå nesten trampet fram og tilbake. «Trær revet opp med rota, tak flerret av, bøyde lyktestolper, fryktelige personskader …»

«Det var dødseterne,» sa Bloeuf. «Medløperne til Han-hvis-navn-må-være-unevnt. Og … vi har mistanke om jøtulmedvirkning også.»

Statsministeren bråstoppet som om han hadde gått rett på en usynlig vegg.

«Hva slags medvirkning?»

Bloeuf skar en grimase. «Han brukte jøtuler sist, når det var det mer grandiose han var ute etter. Misinformasjonskontoret har vært på saken tjuefire timer i døgnet, vi har hatt forglemmikergrupper i felten for å modifisere hukommelsen til alle gomper som så hva som faktisk skjedde, mesteparten av Avdelingen for oppsyn og kontroll med magiske vesener traver Somerset opp og ned, men ikke snakk om at vi finner jøtulen – det er en ren katastrofe.»

«De sier ikke det!» sa statsministeren sammenbitt.

«Jeg skal ikke benekte at moralen i departementet er temmelig lav,» sa Bloeuf. «Først alt dette, og så å miste Amelia Beining på toppen.»

«Miste hvem, sa De?»

«Amelia Beining. Sjef for Avdelingen for magisk justis. Vi tror det kan være Han-hvis-navn-må-være-unevnt personlig som har myrdet henne, for hun var en høyt begavet heks – og alle spor tyder på at hun forsvarte seg intenst.»

Bloeuf kremtet og greide – med en kraftanstrengelse, så det ut som – å slutte å snurre med bowlerhatten.

«Men det mordet sto det jo om i avisene,» sa statsministeren og glemte et øyeblikk at han var sint. «Altså våre aviser. Amelia Beining … alt som sto, var at det var en middelaldrende kvinne som bodde alene. Det var et – et stygt mord, var det ikke det? Det ble slått ganske stort opp. Politiet klør seg i hodet, visstnok.»

Bloeuf sukket. «Selvfølgelig gjør de det. Rommet hun ble drept i, var jo låst fra innsida, ikke sant? Vi, derimot, vet presis hvem som gjorde det – ikke at det bringer oss stort nærmere å fakke ham. Og så var det Emmelin Vals, da, henne har De kanskje ikke fått med Dem –»

«Å jo da!» glefset statsministeren. «Det skjedde faktisk rett om hjørnet her. Gjett om avisene koste seg med den der: Sammenbrudd i lov og orden i statsministerens bakgård –»

«Og som om ikke det var nok,» fortsatte Bloeuf og hørte nesten ikke etter, «har vi svermer av desperanter på frifot som angriper folk høyt og lavt …»

Det var en gang en lykkeligere tid da statsministeren ville funnet denne setningen komplett uforståelig, men han var blitt en klokere mann.

«Jeg trodde desperanter var de som voktet fangene i Azkaban?» sa han forsiktig.

«De var det,» sa Bloeuf tungt. «Men ikke nå lenger. De har desertert fra fengslet og sluttet seg til Han-hvis-navn-må-være-unevnt. Jeg skal ikke legge skjul på at det var et hardt slag.»

«Men,» sa statsministeren med stigende forferdelse, «fortalte De meg ikke at dette var noen vesener som suger folk tomme for all lykke, alt håp?»

«Det stemmer. Og nå formerer de seg. Det er det som skaper all denne tåka.»

Statsministeren ble mo i knærne og sank ned i nærmeste stol. Tanken på usynlige vesener som slo ned over bygd og by og spredde fortvilelse og håpløshet blant hans velgere, fikk det nesten til å svimle for ham.

«Men alvorlig talt, Bloeuf, De må jo gjøre noe! Dette er Deres ansvar som magiminister!»

«Kjære Dem, statsminister, De kan da ikke for alvor tro at jeg fremdeles er magiminister etter alt dette? Jeg fikk sparken for tre dager siden! Hele det magiske samfunnet har samstemmig hylt på min avgang i ukevis. Jeg har ikke opplevd slik enighet i hele min ministertid!» sa Bloeuf med et tappert forsøk på et smil.

Statsministeren ble et øyeblikk stum. Tross all indignasjon over situasjonen han var blitt satt i, følte han likevel en viss sympati med den sammensunkne skikkelsen vis-à-vis.

«Det var leit å høre,» sa han omsider. «Er det noe jeg kan gjøre?»

«Det er snilt av Dem, statsminister, men nei, ingen ting. Jeg ble sendt hit i kveld for å bringe Dem à jour med den siste tidas begivenheter, og for å presentere min etterfølger. Jeg hadde faktisk trodd han ville vært her alt, men han har det jo svært travelt for øyeblikket, selvfølgelig, så mye som foregår nå.»

Bloeuf snudde seg og kikket på portrettet av den stygge, lille mannen med den lange, sølvgrå krølleparykken, som akkurat holdt på å grave seg i øret med en fjærpenn.

Mannen på portrettet møtte Bloeufs blikk og sa: «Han er her om et øyeblikk, han skulle bare bli ferdig med et brev til Humlesnurr.»

«Jo, lykke til,» sa Bloeuf og lød for første gang bitter. «Jeg har skrevet til Humlesnurr to ganger daglig de siste to ukene, men han er ikke til å rikke. Om han bare hadde vært villig til å overtale guttungen, hadde jeg kanskje fremdeles vært … Nå ja, det er jo mulig at Grimst har mer hell med seg.»

Bloeuf hensank i forbitret taushet, men den ble nesten straks brutt av portrettet, som sa i en effektiv, offisiell tone:

«Til den gompiske statsminister. Ønsker møte snarest. Omgående svar utbes. Rufus Grimst, magiminister.»

«Ja da, ja da,» sa statsministeren med tankene helt andre steder, og skvatt nesten ikke engang da flammene i peisen på ny ble smaragdgrønne, slo til værs og innerst avdekket en ny, hvirvlende trollmann, som straks etter ble spydd ut på det antikke teppet. Bloeuf reiste seg, og etter et øyeblikks nøling gjorde statsministeren det samme, mens den nyankomne rettet seg opp, børstet støvet av den lange, svarte kutten og så seg om.

Statsministerens første, idiotiske tanke var at Rufus Grimst minnet om en gammel løve. Det var grå strimer i den gylne manken og de buskete øyebrynene, øynene var skarpe og nesten gule bak metallbrillene, og enda han haltet svakt, beveget han seg med en slags langbeint, duvende gratie. Hele framtoningen bar bud om noe årvåkent og hardført, og statsministeren syntes han kunne skjønne hvorfor hekserisamfunnet heller ville ha Grimst enn Bloeuf som sin leder i slike farlige tider.

«Gleder meg,» sa statsministeren høflig og rakte fram hånden.

Grimst trykket den fort, men fortsatte å saumfare rommet med blikket. Så trakk han fram en tryllestav under kutten.

«Har Bloeuf fortalt Dem alt?» spurte han. Imens marsjerte han bort til døra og kakket lett på låsen med tryllestaven. Statsministeren hørte den klikke i lås.

«Æh – ja,» sa han. «Og jeg vil faktisk helst ha den døra ulåst.»

«Og jeg vil helst unngå å bli avbrutt,» sa Grimst kort. «Eller overvåket,» tilføyde han og pekte med staven på vinduene. Gardinene smalt på plass. «Se så. Vel, jeg er en opptatt mann, så la oss komme til saken. Det første vi trenger å diskutere, er Deres sikkerhet.»

Statsministeren ranket seg til sin fulle høyde og svarte: «Takk, men jeg er fullt fornøyd med de sikkerhetstiltakene vi allerede har –»

«Det er ikke vi,» avbrøt Grimst. «Det blir dårlige utsikter for gompene dersom statsministeren deres blir rammet av Befaliusforbannelsen. Den nye sekretæren på forværelset Deres –»

«Ikke tale om at jeg vil kvitte meg med Nestor Bindebolt, hvis det er det De sikter til!» sa statsministeren hissig. «Det er en uhyre effektiv mann, som får unna dobbelt så mye som noen andre her –»

«Det er fordi han er en trollmann,» sa Grimst uten antydning av et smil. «En topptrent svartspaner, som vi har plassert her for å beskytte Dem.»

«Nei, stopp nå litt!» utbrøt statsministeren. «De kan ikke bare gå rundt og plassere folkene Deres på mitt kontor, det er jeg som bestemmer hvem som jobber for meg –»

«Jeg forsto det slik at De var fornøyd med Bindebolt?» sa Grimst kaldt.

«Jeg er det – jeg mener, jeg var det –»

«Men da er det jo ikke noe problem, er det vel?» sa Grimst.

«Jeg … vel, så lenge Bindebolt fortsetter å … gjøre så godt arbeid, så …» sa statsministeren matt, men det var bare så vidt Grimst hørte etter.

«Og så var det Herbert Fumlie, statssekretæren Deres,» fortsatte han. «Han som har underholdt offentligheten med å late som han er en and.»

«Hva med ham?» sa statsministeren.

«Det er åpenbart resultatet av en slurvete utført Befaliusforbannelse,» sa Grimst. «At mannen er blitt skrullete, betyr ikke at han ikke kan være farlig.»

«Han kvekker jo bare!» sa statsministeren tynt. «Litt hvile må da sikkert … og kanskje kutte litt ned på drikkingen …»

«For øyeblikket gjennomgår han en undersøkelse av et helt team helere på St. Mungos hospital for magiske sykdommer og skader. Hittil har han prøvd å kvele tre av dem,» sa Grimst. «Jeg tror det er best vi fjerner ham fra gompesamfunnet en tid framover.»

«Jeg … men … han blir vel bra igjen?» sa statsministeren bekymret. Grimst trakk bare på skuldrene og var allerede på vei tilbake til peisen.

«Nå vel, det var egentlig alt jeg kom for å si. Jeg skal holde Dem à jour med hva som skjer, statsminister – eller, jeg får det antakelig for travelt til å komme selv, men i så fall sender jeg Bloeuf. Han har samtykket i å bli værende i en rådgiverstilling.»

Bloeuf prøvde på et smil, men fikk det ikke til, og så mest ut som om han hadde tannpine. Grimst romsterte allerede i lommene etter det merkelige pulveret som fikk ilden til å bli grønn. Statsministeren stirret et øyeblikk fortvilet på dem begge, men så, omsider, brast de ut av ham, de ordene han hadde kjempet hele kvelden for å la være si:

«Men herregud, dere er jo trollmenn! Dere kan jo magi! Dere må da kunne ordne opp med – vel, med hva som helst!»

Grimst snudde seg langsomt og vekslet et vantro blikk med Bloeuf. Og denne gangen greide Bloeuf å prestere et smil. Han sa vennlig: «Problemet er at motparten også kan magi, statsminister.»

Og så skrittet de to trollmennene etter tur inn i den lysende grønne ilden og forsvant.




KAPITTEL TO

SPINNSTUBBEN


Den samme kalde tåka som hadde presset mot statsministerens vinduer, drev også milevis unna, over en møkkete elv som snodde seg mellom overgrodde, søppelstrødde bredder. En svær pipe, restene etter et nedlagt spinneri, raget opp som en illevarslende skygge. Den eneste lyden var hvislingen av det svarte vannet, og det eneste tegnet på liv en utmagret rev som hadde listet seg nedover bredden og snuste forhåpningsfullt på noe gammelt hurtigmatpapir i det høye gresset.

Men brått, med et nesten uhørlig plopp, kom en slank, formummet skikkelse til syne fra tomme lufta nede ved elva. Reven stivnet og betraktet dette underlige, nye fenomenet med vaktsomme øyne. Det så ut som skikkelsen så seg om litt, før den la i vei med lette, forte skritt. Den lange kappen raslet over gresset.

Med et nytt og litt høyere plopp dukket det opp en ny innhyllet skikkelse.

«Vent!»

Det skingrende ropet skremte reven, som klemte seg flat mellom gresstustene. Den smatt opp fra gjemmestedet og pilte oppover bredden. Det kom et blaff av grønt lys, et kvink, og reven falt i bakken og var død.

Skikkelse nummer to vendte på den med skotuppen.

«Nei, bare en rev,» sa en uinteressert kvinnestemme under hetta. «Jeg tenkte kanskje det var en svartspaner – Sissi, vent!»

Men den hun fulgte etter, som hadde stoppet og sett seg tilbake da lysblaffet kom, var allerede på vei oppover den samme skråningen reven nettopp hadde trillet ned.

«Sissi – Narsissa – hør på meg, da –»

Kvinne nummer to tok igjen den første og grep henne i armen, men hun rev armen til seg.

«Gå din vei, Bella!»

«Du må høre på meg!»

«Jeg har hørt på deg. Og jeg har bestemt meg. La meg være i fred!»

Hun som het Narsissa, kom opp på toppen av skråningen, hvor et gammelt jernstakitt dannet skille mellom elva og en smal gate med brustein. Bella, den andre, fulgte etter. Side om side sto de i mørket og så over gata på radene av forfalne mursteinshus med matte, blinde vinduer.

«Bor han her?» spurte Bella i en foraktelig tone. «På en sånn gompisk møkkadynge? Vi må være de første av vårt slag som noen gang har satt sin fot –»

Men Narsissa hørte ikke etter. Hun hadde snodd seg igjennom en åpning mellom de rustne gjerdesprossene og var allerede i full fart over gata.

«Vent, Sissi!»

Bella løp etter så kappen flagret og rakk akkurat å se Narsissa smette fra et smug mellom husene og inn i en ny gate som var nesten helt lik den første. Noen av gatelyktene var knust, så de to kvinnene løp mellom flekker av lys og stummende mørke. Ved et hjørne nådde forfølgeren igjen sitt bytte, og denne gangen greide hun å ta tak i armen hennes og svinge henne rundt så de sto ansikt til ansikt.

«Sissi, du må ikke dette, du kan ikke stole på ham –»

«Stoler ikke Mørkets herre på ham, kanskje?»

«Og jeg tror at Mørkets herre … tar feil,» peste Bella. Det glimtet i de mørke øynene under hetta da hun skottet omkring seg for å være sikker på at de var alene. «Men uansett har vi ordre om ikke å nevne planen for noen. Dette er forræderi mot Mørkets herres –»

«Slipp meg!» snerret Narsissa. Hun trakk tryllestaven fram under kappen og holdt den truende opp foran ansiktet på Bella, som bare lo.

«Sissi, da. Din egen søster? Du ville aldri –»

«Nå kan jeg gjøre hva det skal være!» sa Narsissa åndeløst, og det var en hysterisk klang i stemmen. Hun hogg nedover med staven som med en kniv, det kom et nytt lysblaff, og Bella slapp søsterens arm som om hun hadde brent seg.

«Narsissa!»

Men Narsissa var allerede på sprang. Forfølgeren gned seg over hånden og sprang etter, men nå holdt hun avstand. Dypere og dypere kom de inn i den tomme labyrinten av mursteinshus med gjenspikrede og knuste vinduer. Omsider løp Narsissa inn i en gate som het Spinnstubben; over den i tåka hang den tårnhøye spinneripipa som en truende pekefinger. Skrittene hennes ga gjenlyd mot brusteinene. I det aller innerste huset glimtet et svakt lys gjennom gardinene i et rom i første etasje.

Hun banket på. Bella bannet lavt, og så var hun også framme. De sto side om side og ventet, hev etter pusten og kjente stanken av det skitne elvevannet som nattebrisen bar fram til dem. Noen sekunder gikk, så hørte de noen bevege seg innenfor døra. Den åpnet seg på klem, og i dørsprekken så de en smal strime av en mann som så ut på dem, en mann med langt, svart hår som hang som gardiner rundt et gustent ansikt med svarte øyne.

Narsissa slo hetta tilbake. Hun var så blek at det var som om hun skinte i mørket. Det lange, blonde håret som flommet nedover ryggen, fikk henne til å minne om en som hadde druknet.

«Narsissa!» sa mannen og åpnet døra litt mer, så lyset falt ut på henne, og søsteren òg. «Det var da en behagelig overraskelse!»

«Severus,» hvisket hun forpint. «Kan jeg få snakke med deg? Det er viktig.»

«Ja visst.»

Han gikk til side for å slippe henne inn. Søsteren fulgte etter uten invitasjon, fremdeles med hetta over hodet.

«Slur,» sa hun kort idet hun passerte ham.

«Bellatrix,» svarte han, og de tynne leppene kruste seg i et litt spottende smil mens han lukket døra bak dem med et knepp.

De var kommet rett inn i en knøttliten stue, omtrent som en mørk, polstret celle. Veggene var helt dekket av bøker, de fleste innbundet i gammelt svart eller brunt lær. En nedslitt sofa, en gammel lenestol og et vaklevorent bord sto i den svake lyskretsen fra talglysene i en lampe under taket. Huset ga inntrykk av å være forlatt, som om ingen bodde der til daglig.

Slur viste Narsissa til sofaen. Hun spente av seg kappen, slengte den fra seg og satte seg, og der satt hun og stirret ned på de hvite, dirrende hendene som knuget hverandre i fanget. Bellatrix var lenger om å slå hetta tilbake. Hun var like mørk som søsteren var lys, med tunge øyelokk og kraftig hake. Hun tok ikke blikket fra Slur mens hun gikk og stilte seg bak Narsissa.

«Nå, hva kan jeg stå til tjeneste med?» spurte Slur og satte seg i stolen midt imot de to søstrene.

«Vi … er alene her, ikke sant?» spurte Narsissa lavt.

«Ja visst. Nå ja, Ormsvans er jo her, men skadedyr teller vel ikke, eller hva?»

Han pekte med tryllestaven på veggen med bøker bak seg. Med et smell fór en skjult dør opp. Utenfor gikk en smal trapp, og der sto en liten mann aldeles stiv.

«Som du åpenbart har oppfattet, Ormsvans, har vi fått gjester,» sa Slur dovent.

Mannen smøg seg krokrygget ned de siste trinnene og kom inn i rommet. Øynene hans var små og vasne, nesa spiss, og smilet var ubehagelig kunstig. Den venstre hånden hans strøk og strøk over den høyre, som så ut som om den var innhyllet i en blank sølvhanske.

«Narsissa!» sa han med pipende stemme. «Og Bellatrix! Så hyggelig –»

«Ormsvans henter gjerne noe å drikke, hvis dere har lyst på,» sa Slur. «Og etterpå går han opp på rommet sitt.»

Ormsvans rykket til som om Slur hadde kastet noe etter ham.

«Jeg er ikke din tjener!» pep han, men uten å møte Slurs blikk.

«Jaså? Jeg forsto det slik at Mørkets herre sendte deg hit for å bistå meg.»

«Bistå deg, ja – men ikke hente drikke til deg og – og rydde og vaske for deg!»

«Du verden, Ormsvans, jeg ante ikke at du higet etter farligere oppgaver,» sa Slur silkebløtt. «Men det kan lett la seg ordne, jeg skal snakke med Mørkets herre –»

«Jeg kan snakke med ham selv, jeg, hvis jeg vil!»

«Visst kan du det,» sa Slur hånlig. «Men i mellomtida kan du hente drikke til oss. Litt av den nissevinen kunne passe.»

Ormsvans nølte et øyeblikk, og det så nesten ut som han ville ta til motmæle, men så snudde han og forsvant ut av en annen hemmelig dør. De hørte smell og klirring av glass. Noen sekunder etter var han tilbake med et brett med en støvete flaske og tre glass, som han smelte ned på det skrøpelige bordet, smatt ut igjen og smelte bokhylle-døra igjen etter seg.

Slur skjenket opp tre glass blodrød vin og rakte to av dem til søstrene. Narsissa mumlet en takk. Bellatrix sa ikke et ord, men fortsatte bare å skule på Slur. Det så ikke ut til at dette gikk innpå ham; tvert imot virket det som han moret seg.

«Mørkets herre,» sa han og løftet glasset og tømte det.

Søstrene gjorde det samme, og Slur fylte opp glassene igjen.

Narsissa nippet til sitt andre glass. Så sa hun fort: «Unnskyld at jeg kommer hit på denne måten, Severus, men jeg måtte bare snakke med deg. Du er nok den eneste som kan hjelpe meg –»

Slur holdt en hånd i været for å avbryte henne, og så pekte han igjen med tryllestaven mot døra til den skjulte trappa. De hørte et høyt smell og et kvink, etterfulgt av lyden av Ormsvans som forsvant pilende opp trappa.

«Beklager,» sa Slur. «Han har fått det med å lytte ved dørene i det siste, sannelig om jeg vet hva han mener med det … Ja, Narsissa, du ville si?»

Hun trakk pusten dypt og skjelvende og begynte på ny.

«Severus, jeg vet jeg ikke burde kommet, jeg har ordre om ikke å si noe til noen, men –»

«Da burde du holde munn!» glefset Bellatrix. «Spesielt i slikt selskap!»

«’Slikt selskap’?» gjentok Slur sardonisk. «Og hvordan skal det forstås, Bella?»

«At jeg ikke stoler på deg, Slur, og det vet du godt!»

Det kom en lyd fra Narsissa, kanskje et tørt hikst, og hun gjemte ansiktet i hendene. Slur satte glasset sitt fra seg på bordet, la hendene på stollenene og lente seg bakover igjen. Han møtte det sinte blikket til Bellatrix med et smil.

«Narsissa, jeg tror vi burde høre hva Bellatrix er sprekkeferdig etter å si, så slipper vi noen kjedsommelige avbrytelser. Nå vel, Bellatrix; fortsett,» sa Slur. «Fortell hvorfor du ikke stoler på meg?»

«Av hundre grunner!» sa hun høyt. Hun marsjerte fram fra bak sofaen og klasket glasset i bordet. «Hvor skal jeg begynne? Hvor var du da Mørkets herre falt? Hvorfor gjorde du aldri noe forsøk på å finne ham da han forsvant? Hva har du drevet med i alle disse årene du har levd i lomma på Humlesnurr? Hvorfor hindret du Mørkets herre i å få tak i De vises stein? Hvorfor vendte du ikke tilbake med det samme Mørkets herre ble gjenfødt? Hvor var du for noen uker siden, da vi kjempet for å sikre oss spådommen? Og hvorfor, Slur, hvorfor er Harry Potter fremdeles i live, når du har hatt fritt spillerom med ham i fem år?»

Der tidde hun, rød i kinnene, mens brystet steg og sank fort. Bak henne satt Narsissa uten å røre seg, fremdeles med ansiktet i hendene.

Slur smilte.

«Før jeg svarer deg – å ja da, Bellatrix, du skal nok få svar! Så ta med deg det du får høre, tilbake til de andre som tisker bak min rygg og bærer falskt vitnesbyrd til Mørkets herre om mitt svik! Men før jeg svarer, sier jeg, så la meg stille deg et spørsmål. Tror du virkelig at Mørkets herre ikke har stilt meg de samme spørsmålene – hvert eneste et? Og tror du virkelig jeg hadde sittet her og snakket med deg om han ikke hadde vært fornøyd med svarene?»

Hun nølte.

«Jeg vet at han tror deg, men –»

«Du tror han tar feil? Eller at jeg på en eller annen måte har lurt ham? Lurt Mørkets herre, den mektigste trollmann, den dyktigste psykomantiker verden har sett?»

Bella svarte ikke, men så for første gang litt forfjamset ut. Slur lot være å gni det inn. Han tok glasset sitt igjen og nippet til det før han fortsatte: «Du spør hvor jeg var da Mørkets herre falt. Jeg var der han hadde befalt meg å være, på Galtvort høyere skole for hekseri og trolldom, fordi han ville ha meg til å spionere på Albus Humlesnurr. Jeg går ut fra du vet at det var på Mørkets herres ordre at jeg tok jobben der?»

Hun nikket nesten umerkelig. Så åpnet hun munnen, men Slur kom henne i forkjøpet.

«Du spør hvorfor jeg ikke prøvde å finne ham da han forsvant. Av samme grunn som Averson, Jugullus, begge Misfallene, Vargar, Lucifus,» han nikket lett mot Narsissa, «og mange andre ikke prøvde å finne ham: Jeg trodde han var ferdig. Jeg tok feil, og jeg er ikke stolt av det, men slik var det altså … Hadde han ikke tilgitt dem av oss som var svake i troen den gangen, ville han ikke hatt mange tilhengere igjen.»

«Han ville hatt meg!» sa Bellatrix hett. «Som satt i Azkaban i år etter år for hans skyld!»

«Jo da, uhyre beundringsverdig,» sa Slur som om han kjedet seg. «Nå var du jo ikke til særlig nytte for ham der i Azkaban, naturligvis, men en fin gest, absolutt –»

«Gest!» hylte hun, så rasende at hun virket nesten vanvittig. «Mens jeg måtte utholde desperantene, ble du trygt sittende på Galtvort som Humlesnurrs kjæledegge!»

«Ikke helt,» sa Slur rolig. «Svarteforsvarsjobben ville han ikke gi meg. Nesten som om han trodde det kunne, ah, føre til et tilbakefall … friste meg tilbake til gamle synder.»

«Så det var ditt offer for Mørkets herre – at du ikke fikk bli lærer i yndlingsfaget ditt?» sa hun hånlig. «Hvorfor ble du værende der så lenge, Slur? Skulle du fortsette å spionere på Humlesnurr for en herre du trodde var død?»

«Neppe det,» sa Slur, «selv om Mørkets herre riktignok setter pris på at jeg ikke forlot min post: Da han vendte tilbake, hadde jeg seksten års informasjon om Humlesnurr å gi ham, en kanskje noe nyttigere velkomstgave enn endeløs mimring om hvor utrivelig det er i Azkaban …»

«Men du ble værende –»

«Ja, Bellatrix, jeg ble værende,» sa Slur og viste for første gang tegn til utålmodighet. «Der hadde jeg en behagelig jobb som var langt å foretrekke framfor et opphold i Azkaban. De var i god gang med å sirkle inn dødseterne, som du vet. Med Humlesnurrs beskyttende hånd over meg slapp jeg fengsel, beleilig nok, og det benyttet jeg meg av. Jeg gjentar: Mørkets herre har ingen innvendinger mot at jeg ble der, så hvorfor du skulle ha det, begriper ikke jeg.

Det neste du ville vite,» fortsatte han med litt høyere røst, ettersom Bella visste alle tegn til å ville avbryte, «var hvorfor jeg ikke hjalp Mørkets herre å få tak i De vises stein. Svaret er enkelt. Han visste ikke om han kunne stole på meg. Han trodde, akkurat som du, at jeg hadde gått fra å være trofast dødseter til å bli Humlesnurrs lakei. Han var i en ynkverdig tilstand, nesten kraftløs, og måtte dele kropp med en middelmådig trollmann. Han våget ikke røpe seg for en forhenværende alliert, av frykt for at samme allierte skulle overgi ham til Humlesnurr eller departementet. Det smerter meg dypt at han ikke stolte på meg. Da ville han ha gjenvunnet sin makt tre år før. Men som situasjonen var, forsto jeg ikke annet enn at en grådig og uverdig Krengle prøvde å stjele Steinen, og jeg innrømmer at jeg gjorde hva jeg kunne for å hindre det.»

Leppene til Bellatrix vred seg som om hun hadde tatt en slurk motbydelig medisin.

«Men du kom ikke tilbake da han vendte hjem, du kom ikke løpende straks du kjente det svi i Mørkets merke –»

«Det stemmer. Jeg kom to timer senere. Og det var på Humlesnurrs ordre jeg gjorde det.»

«På Humlesnurrs –?» begynte hun, sint og sjokkert.

«Men så tenk, da!» sa Slur, på ny utålmodig. «Tenk! Ved å vente i to timer, bare to timer, kunne jeg sikre at jeg kunne bli værende på Galtvort og spionere! Ved å la Humlesnurr tro at det bare var fordi jeg fikk ordre om det at jeg gikk tilbake til Mørkets herre, har jeg siden kunnet skaffe ham alle opplysninger om Humlesnurr og Føniksordenen! Tenk deg om, Bellatrix: Mørkets merke hadde vokst seg sterkere i månedsvis, jeg visste det måtte være like før han vendte tilbake, alle dødsetere visste det! Jeg hadde masser av tid til å tenke over hva jeg ville, planlegge mitt neste trekk. Hvis jeg ville, kunne jeg rømt min vei som Karkaroff, ikke sant?

Først var Mørkets herre misfornøyd med at jeg meldte meg så sent. Men jeg kan forsikre deg om at hans misnøye forsvant da jeg fikk forklart at jeg var like trofast, selv om Humlesnurr trodde jeg var hans mann. Jo, Mørkets herre trodde jeg hadde forlatt ham for alltid, men der tok han feil.»

«Men hvilken nytte har du gjort?» sa Bellatrix hånlig. «Hva slags nyttige opplysninger har vi fått av deg?»

«Mine opplysninger har gått direkte til Mørkets herre,» sa Slur. «Hvis han foretrekker ikke å dele dem med deg –»

«Han deler alt med meg!» sa Bellatrix og tente straks. «Han kaller meg sin mest lojale, mest trofaste –»

«Jaså, gjør han det?» sa Slur, med et tonefall som uttrykte høflig vantro. «Fremdeles, etter den fiaskoen i departementet?»

«Det var ikke min feil!» sa Bellatrix og ble rød. «Mørkets herre har mange ganger betrodd meg sine kosteligste – hvis ikke Lucifus hadde –»

«Du våger ikke – våger ikke å skylde på min mann!» sa Narsissa med lav, livsfarlig stemme og så opp på søsteren.

«Det er ingen vits i å fordele skyld,» sa Slur glatt. «Gjort er gjort.»

«Men ikke av deg!» sa Bellatrix innett. «Nei da, du var ikke der denne gangen heller, var du vel, Slur, mens vi andre tok all risikoen!»

«Mine ordrer var å bli på min plass,» sa Slur. «Kanskje du er uenig med Mørkets herre, du mener kanskje at Humlesnurr ikke ville lagt merke til om jeg hadde sluttet meg til dødseterne og slåss mot Føniksordenen? Og – ha meg unnskyldt, men … du snakker om risiko, men var det ikke seks tenåringer du sto overfor?»

«Du vet utmerket godt at de snart fikk selskap av halve Ordenen!» snerret Bellatrix. «Og siden vi snakker om Ordenen, så påstår du fremdeles at du ikke kan si hvor hovedkvarteret deres er, stemmer ikke det?»

«Jeg er ikke lønndomsholderen deres, jeg kan ikke si navnet på det stedet. Du vet hvordan trylleformelen fungerer, går jeg ut fra? Mørkets herre er fornøyd med den informasjonen jeg har gitt ham om Ordenen. Som du muligens har gjettet, har den ført til at vi nylig kunne fange og myrde Emmelin Vals, og den bidro så visst til å gjøre ende på Sirius Svaart, selv om du skal ha all ære av selve dødsstøtet.»

Han nikket lett og skålte mot henne. Utrykket hennes ble ikke mildere for det.

«Du unngår det siste spørsmålet mitt, Slur. Harry Potter. Du kunne drept ham når som helst de siste fem årene. Det har du ikke gjort. Hvorfor ikke?»

«Har du diskutert det spørsmålet med Mørkets herre?» spurte Slur.

«Han … i det siste har vi ikke … Slur, det er deg jeg spør!»

«Hvis jeg hadde myrdet Harry Potter, kunne ikke Mørkets herre ha brukt hans blod til å gjenfødes og gjøre seg usårlig –»

«Du påstår altså at du forutså hva han ville bruke gutten til?» sa hun hånlig.

«Langt ifra, jeg hadde ingen anelse om planene hans. Jeg har jo allerede innrømmet at jeg trodde Mørkets herre var død. Jeg prøver bare å forklare hvorfor han ikke er misfornøyd med at Potter overlevde, iallfall til for et år siden …»

«Men hvorfor holdt du ham i live?»

«Har du ikke forstått hva jeg sa? Det var utelukkende Humlesnurrs beskyttelse som holdt meg utenfor Azkaban! Tror du ikke at å myrde hans yndlingselev muligens kunne gjort ham litt uvennligere stemt? Men det var mer enn som så. Jeg får kanskje minne deg om at da Potter kom til Galtvort første gang, gikk det fremdeles alskens historier om ham, rykter om at han selv var en mektig svart trollmann, og at det var derfor han hadde overlevd angrepet fra Mørkets herre. Det var faktisk ikke så få av Mørkets herres gamle tilhengere som trodde at Potter kunne bli et nytt samlingsmerke for oss en gang i framtida. Jeg var nysgjerrig, det innrømmer jeg, og slett ikke innstilt på å myrde ham så snart han satte foten innenfor borgen.

Nå gikk det jo snart nok opp for meg at han aldeles ikke hadde noe usedvanlig talent. Når han har klart seg ut av en del kniper, er det ved en enkel kombinasjon av ren flaks og mer talentfulle venner. Han er til de grader middelmådig, men like ufordragelig og selvtilfreds som faren var. Jeg har gjort mitt ytterste for å få ham utvist fra Galtvort, hvor han slett ikke hører hjemme, spør du meg – men å drepe ham, eller la ham bli drept i mitt påsyn? Jeg ville vært en tosk om jeg risikerte noe slikt, med Humlesnurr rett i nærheten.»

«Og trass i alt dette mener du altså vi skal tro på at Humlesnurr aldri har hatt mistanke til deg?» sa Bellatrix. «Han aner ingenting om din egentlige lojalitet, han stoler fortsatt like blindt på deg?»

«Jeg har spilt min rolle godt,» sa Slur. «Og du overser Humlesnurrs største svakhet: at han absolutt vil tro det beste om folk. Da jeg ble en av lærerkollegiet, fersk fra dødseter-rekkene, serverte jeg ham en skrøne om min dypeste anger, og han tok imot meg med åpne armer – selv om han riktignok, som jeg sa, ikke slapp meg nærmere svartekunstene enn han var nødt til. Humlesnurr har vært en stor trollmann – å ja da, det har han,» for det kom en foraktelig lyd fra Bellatrix, «Mørkets herre erkjenner det fullt ut. Men det gleder meg å kunne si at han er i ferd med å bli gammel. Duellen med Mørkets herre forleden måned skaket ham. Og etter det har han fått en større skade, siden han er tregere i reaksjonene enn han var. Men gjennom alle disse årene har han aldri opphørt å stole på Severus Slur, og deri ligger min store verdi for Mørkets herre.»

Bellatrix virket ikke overbevist, men var tydeligvis usikker på hva hun skulle angripe ham med nå. Slur benyttet seg av tausheten hennes og snudde seg mot søsteren.

«Men du, Narsissa … du kommer altså for å be meg om hjelp?»

«Ja, Severus. Jeg – jeg tror du er den eneste som kan hjelpe meg. Jeg har ingen annen å gå til. Lucifus er i fengsel, og …»

Hun lukket øynene, og to store tårer samlet seg under øyelokkene.

«Mørkets herre har forbudt meg å snakke om det,» fortsatte hun, fremdeles med lukkede øyne. «Han vil ikke at noen skal få vite om planen. Den er … veldig hemmelig. Men –»

«Hvis han har forbudt det, må du ikke si noe,» sa Slur straks. «Mørkets herres ord er lov.»

Narsissa gispet som om han hadde dynket henne med kaldt vann. Bellatrix så fornøyd ut for første gang siden hun kom.

«Der kan du se!» sa hun triumferende til søsteren. «Selv Slur sier det. Du fikk ordre om ikke å si noe, så ti stille!»

Men Slur hadde reist seg og gikk bort til det lille vinduet, tittet ut mellom gardinene på den øde gata og trakk dem til igjen med et rykk. Så snudde han seg mot Narsissa med rynket panne.

«Men nå har det seg slik at jeg kjenner til planen,» sa han lavt. «Jeg er en av de få Mørkets herre har betrodd den til. Men, Narsissa, hadde jeg ikke vært det, ville du gjort deg skyldig i et grovt forræderi mot Mørkets herre.»

«Jeg var sikker på du måtte vite om det!» sa Narsissa og pustet lettere. «Slik som han stoler på deg, Severus …»

«Vet du om planen?» sa Bellatrix, og det fornøyde uttrykket ble fort erstattet av forurettethet. «Du?»

«Ja visst,» sa Slur. «Men hva slags hjelp er det du trenger, Narsissa? Hvis du forestiller deg at jeg kan overtale Mørkets herre til å forandre mening, er jeg redd det ikke er håp, ikke det ringeste.»

«Severus,» hvisket hun mens tårene silte nedover de bleke kinnene. «Min sønn … min eneste sønn …»

«Draco burde være stolt,» sa Bellatrix likegyldig. «Det er en stor ære Mørkets herre gjør ham. Og så pass vil jeg si til Dracos fordel, at han ikke prøver å unnvike sin plikt, nei, han virker glad for en slik sjanse til å vise hva han duger til, oppspilt ved tanken –»

Da begynte Narsissa å gråte for alvor, og hele tida stirret hun bedende på Slur.

«Det er fordi han er seksten og ikke aner hva det innebærer! Hvorfor, Severus? Hvorfor min sønn? Det er for farlig! Dette er en hevn for det Lucifus gjorde feil, jeg vet det!»

Slur sa ikke noe. Han så bort fra tårene hennes som om synet var noe uanstendig, men han kunne ikke late som han ikke hørte henne.

«Det er derfor han har valgt Draco, ikke sant?» gjentok hun. «For å straffe Lucifus?»

«Hvis Draco lykkes, vil han bli æret over alle,» sa Slur, fortsatt uten å se på henne.

«Men han kommer ikke til å lykkes!» hikstet Narsissa. «Hvordan kan han det, når ikke engang Mørkets herre selv –?»

Bellatrix gispet, og det virket som Narsissa mistet motet.

«Jeg mente bare … at ingen til nå har lykkes … Severus, vær så snill … Du er, du har alltid vært, Dracos yndlingslærer … Du er Lucifus’ gamle venn … Jeg ber deg … Du er Mørkets herres yndling, hans mest betrodde rådgiver … Vil du ikke snakke med ham, overtale ham –?»

«Mørkets herre lar seg ikke overtale, og jeg er ikke så dum at jeg prøver på det,» sa Slur kontant. «Jeg kan ikke late som Mørkets herre ikke er sint på Lucifus. Det var Lucifus som skulle ha ledelsen. Han presterte å la seg ta til fange, sammen med hvem vet hvor mange andre, og til overmål greide han ikke å få tak i spådommen. Ja, Mørkets herre er sint, Narsissa, meget, meget sint.»

«Da har jeg rett, han har valgt Draco som hevn!» sa Narsissa halvkvalt. «Det er ikke meningen at han skal lykkes, meningen er at han skal bli drept i forsøket!»

Da Slur ikke svarte, var det som Narsissa mistet den lille selvbeherskelsen hun hadde igjen. Hun reiste seg, vaklet fram til Slur og grep ham i kuttebrystet. Med ansiktet så tett mot hans at tårene hennes falt på brystet hans, hikstet hun: «Du kunne gjøre det. Du kunne gjøre det istedenfor Draco, Severus. Du ville lykkes, det er klart du ville, og bli belønnet hinsides alle –»

Slur grep henne om håndleddene og løsnet de klamrende hendene. Han så ned i det tårevåte ansiktet og sa langsomt: «Jeg tror det er hans mening at det til sjuende og sist skal bli meg som gjør det. Men han er fast bestemt på at Draco skal prøve først. Om det uventede skulle skje at Draco greide det, forstår du, så kunne jeg bli værende på Galtvort enda en stund i min nyttige rolle som spion.»

«Med andre ord, det spiller ingen rolle for ham om Draco blir drept!»

«Mørkets herre er svært sint,» gjentok Slur lavmælt. «Han fikk ikke hørt spådommen. Du vet like godt som jeg, Narsissa, at han ikke er den som lett tilgir.»

Hun falt sammen, sank sammen for føttene hans, lå på golvet og hulket og jamret.

«Min sønn … min eneste sønn …»

«Du skulle være stolt!» sa Bellatrix nådeløst. «Om jeg hadde noen sønner, ville jeg med glede gitt avkall på dem i Mørkets herres tjeneste!»

Det unnslapp Narsissa et lite, fortvilet skrik, og hendene rev i det lange, blonde håret. Slur bøyde seg, grep henne i armene, løftet henne på beina og ledet henne tilbake til sofaen. Der skjenket han opp mer vin og tvang glasset i hånden på henne.

«Narsissa, nå klarer det seg. Drikk dette. Hør på meg.»

Hun roet seg litt, men sølte vin utover seg da hun skjelvende prøvde å ta en slurk.

«Kanskje … kanskje det er mulig at jeg kan hjelpe Draco.»

Hun satte seg opp. Ansiktet var hvitt som papir, øynene svære.

«Severus – å, Severus – vil du virkelig hjelpe ham? Vil du passe på ham og sørge for at det ikke skjer ham noe på Galtvort?»

«Jeg kan prøve.»

Hun slengte fra seg glasset, som skjente over bordet, mens hun selv gled ned fra sofaen og havnet knelende for føttene til Slur, grep hendene hans og presset leppene mot dem.

«Hvis du er der og beskytter ham … Severus, vil du sverge på det? Vil du avlegge Ubryteløftet?»

«Ubryteløftet?» Slurs ansikt var uttrykksløst, uleselig, men fra Bellatrix kom det en kaklende, triumferende latter.

«Hørte du ikke etter, Narsissa? Å jo, prøve vil han sikkert … de vanlige, tomme frasene, den vanlige smygingen unna all handling … men alt på ordre fra Mørkets herre, det er klart!»

Slur så ikke på Bellatrix. De svarte øynene hans slapp ikke Narsissas tårevåte blå, og hun fortsatte å knuge hendene hans.

«Ja, Narsissa, jeg vil avlegge Ubryteløftet,» sa han stille. «Kanskje din søster vil gå med på å være spleiser for oss.»

Bellatrix gapte. Slur sank ned på kne ansikt til ansikt med Narsissa. Mens Bellatrix glodde forbløffet, grep de hverandres høyre hånd.

«Du trenger staven din, Bellatrix,» sa Slur kaldt.

Hun trakk den, stadig med et like himmelfallent uttrykk.

«Og du må komme litt nærmere,» sa han.

Hun kom bort, stilte seg over dem og la tryllestavtippen på de to hendene som knuget hverandre.

Narsissa begynte.

«Vil du, Severus, vokte over min sønn Draco mens han prøver å oppfylle Mørkets herres ønsker?»

«Det vil jeg,» sa Slur.

En tynn stråle av glitrende lys kom fra stavtippen og strakte seg rundt hendene deres som en rødglødende ståltråd.

«Og vil du, så langt det er deg mulig, beskytte ham mot all skade?»

«Det vil jeg,» sa Slur.

En ny flammestråle skjøt ut fra staven og viklet seg sammen med den første til en tynn, glødende lenke.

«Og om nødvendig … om det skulle synes som Draco vil mislykkes …» hvisket Narsissa, og det rykket litt i Slurs hånd i hennes, men han trakk den ikke til seg, «vil du selv utføre den gjerningen som Mørkets herre har pålagt Draco?»

Det ble et øyeblikk stille. Bellatrix så storøyd på dem mens tryllestaven hennes hvilte på de to hendene.

«Det vil jeg,» sa Slur.

Bellatrix’ forbløffede ansikt fikk en rød glød av det tredje flammende blaffet som skjøt fra staven, viklet seg om de andre og bandt seg tett om de to sammenknyttede hendene som et tau, som en slange.

